INSET วิ่งต่อ 4% โบรกฯเชียร์ “ซื้อ” เป้า 4.66 บ. มองกำไรปีนี้โต 22%
INSET วิ่งต่อ 4% โบรกฯเชียร์ “ซื้อ” เป้า 4.66 บ. มองกำไรปีนี้โต 22%
22 ต.ค. 2563

ผู้สื่อข่าวรายงานว่า ราคาหุ้น บริษัท อินฟราเซท จำกัด (มหาชน) หรือ INSET ณ เวลา 10.34 น. อยู่ที่ระดับ 3.64 บาท บวก 0.14 บาท หรือ 4% สูงสุดที่ระดับ 3.66 บาท ต่ำสุดที่ระดับ 3.58 บาท ด้วยมูลค่าการซื้อขาย 46.35 ล้านบาท

บริษัทหลักทรัพย์ เอเซียพลัส จำกัด ได้เผยแพร่บทวิเคราะห์ โดยแนะนำซื้อหุ้น INSET เนื่องจากได้คาดการณ์กำไรงวดไตรมาส 3/2563 จะอยู่ที่ 51.4 ล้านบาท ทรงตัวจากฐานสูงในงวดเดียวกันของปีก่อน แต่เพิ่มขึ้นถึง 70.5% จากงวดไตรมาส 2/2563 ซึ่งประเมินมาจากรายได้คาดเติบโตถึง 62.2% จากไตรมาส2/2563 มาอยู่ที่ 500 ล้านบาท จากการส่งมอบงานหลักๆ ใน Backlog สิ้นสุดไตรมาส2/2563 เช่น งาน Filter คลื่น 850 เมกะเฮิรตซ์ของ CAT กับงาน Data Center ของธนาคารกรุงไทย อีกส่วนที่หนุนคือ Net Profit Margin คาดเพิ่มขึ้นมาอยู่ที่ 10.3%จาก 9.8% จากความประหยัดต่อขนาดที่เพิ่มขึ้นของธุรกิจ
ทั้งนี้ ประเมิน Backlog สิ้นไตรมาส3/2563 ที่ระดับ 2.7-2.8 พันล้านบาท ครอบคลุมเป้าหมายรายได้ไตรมาส4/2563 ที่ราว 400 ล้านบาท ในสัดส่วน 100% แล้ว ฝ่ายวิจัยจึงคงคาดกำไรปีนี้เติบโต 22% ส่วนระยะถัดไป บริษัทฯได้รับงานต่อเนื่อง เช่น 5G ซึ่งคาดว่าจะมีความต่อเนื่องใน 2-3 ปีข้างหน้า จากการเข้าสู่รอบลงทุนใหญ่ และฝ่ายวิจัยคาดตามด้วยงานระบบอาณัติสัญญาณรถไฟของพันธมิตรในช่วงปลายปี หนุน backlog สิ้นปี 2.8 พันล้านบาท โดยจะรองรับเป้าหมายรายได้ปี 2564 เติบโต 10% ที่ 1.54 พันล้านบาท เกิน 80%โดยยังไม่รวมงาน Data Centerที่จะตาม 5G จึงคาดกำไรปี 2564เติบโตอีก 11.2%
อย่างไรก็ตามฝ่ายวิจัย ยังคงให้มูลค่าพื้นฐานที่ระดับราคา 4.66 บาท และยังมีอัพไซด์เปิดกว้าง 35.5 % โดยราคาปัจจุบันเชื่อว่ายังอยู่ในโซนที่ถูก สะท้อนจาก พีอีเรโช ปี 2564 อยู่ราว 11.8 เท่าต่ำกว่ากลุ่มที่ซื้อขายกันราว 16-18 เท่า จึงแนะนำให้ซื้อ